Les poques veces qu’escribí de fútbol nesti blogue yá lo tengo dicho: el xuegu del Barcelona aburríame soberanamente (o seya, como si fuere de la Casa Real). Esi xuegu que volvía llocos a los periodistes deportivos, que lo bautizaron mui acertadamente como’l «tiqui-taca», paecióme siempre un «peñazu» que nada tien que ver cola idea que yo, quiciás un poco románticamente, atalanto que ye’l fútbol. Polo menos el qu’a min me presta. Claro, ganaben, y entós too se xustificaba, los pases y repases, los «rondos», el pasiquín al d’al llau o al d’atrás... como si fuere un entrenamientu. Llueu dáben-yla a Messi o a cualquier d’esos super-clases que teníen, y metíen la bola pa dientro. Guapísimo.
#000002
En fin, qu’agora que’l Barça perdió la Copa y la Champions fálase de «final de ciclu». A min abúltame que nun ye tanto «de ciclu», como de sistema. Yo nun creo qu’Iniesta, Pedro, Busquets, Piqué y otros tean «acabaos». Nin muncho menos. Nin siquier l’agora criticáu Messi, que dándo-y un descansu, sobre too mental, entovía tien de rendir abondo. Lo qu’espero que toqué al so fin ye esi sistema aburríu, reiterativu, de partíu de Balonmano, de «tiqui-taca» que, si-y quites les victories, repuna a les piedres. El Madrid, ensin facer nada porque tampoco nun tien un sistema fixu, namás defendiendo bien y corriendo al contrataque, ganólu merecidamente. Hai qu’esaniciar el sistema de Guardiola, que tuvo’l so momentu pero quiero creyer que yá pasó. A tal puntu llega la cosa que’l propiu Presidente del Bayer, el míticu Beckenbauer, diz que s’aburre «soberanamente» nos partíos del so equipu, y eso que lo ganen too. Imaxínate’l públicu rival: pa mexar y nun char gota.
#000004
Nací en 1944, o seya, un añu enantes que los Americanos tiraren la bomba atómica sobre Hiroshima, colo que darréu pescancié a qué clas de mundu llegare.
Medré como un neñu normal, nada facía presaxar qu’un día pudiere algamar a tener un Blog como ésti. Pero, pese a esi gran trunfu, tengo de confesar que la mio verdadera vocación foi siempre la de ser futbolista. Non un futbolista cualquiera, sinón delanteru centru del Sporting. Por ello, el mio gran suañu cumplíu foi xugar un partíu n’El Molinón y poder marcar ellí dos goles. Entovía suaño con ello.
#000008